text: 
  Eksempelvis er der ingen omtale af en person som direktør Flemming 
  Kristiansen med kælenavnet skrothandleren, der i perioder med en vis 
  effekt har været Poul Schlüters fortrolige. Den tætte kontakt mellem 
  de to medførte bl.a., at Flemming Kristiansen på Poul Schlüters 
  initiativ i marts 1990 blev indvalgt i Det Konservative Folkepartis 
  Hovedbestyrelse  -  samtidig med, at partiets markante højrefløjsprofil 
  landsretssagfører Kristian Mogensen blev vraget. Jo færre statsministeren
   lytter til og lader sin politiske intuition påvirke af, desto større
   betydning får rådgiverkredsen.
  
  I bogen nævnes den omstændighed, at Schlüter har svært ved som person
   at sige farvel, når han afskediger ministre. I den forbindelse kunne
   man tilføje, at det i sådanne tilfælde er udenrigsminister Uffe 
  Ellemann-Jensen, der samler op efter statsministeren og sender 
  personlige hilsner til de afsatte ministre. Blød
  
  Til gengæld viser Poul Schlüter en af sine blødere sider ved med 
  omhu at sende blomsterhilsner og håndskrevne kort til mærkedage for 
  mere eller mindre kendte borgere landet over.
  
  
  
  